
3. OPIS

BAZENSKA TEHNIKA – OBSTOJEČE STANJE

Načrt obstoječega stanja inštalacij bazenske tehnike v kopališču Fazanerija v Murski Soboti je izdelan na podlagi ogleda ter izmer dejanskega stanja na samem terenu. 

Vse podane izmere ter parametre obstoječega sistema je potrebno pred projektiranjem in izvedbo dodatno preveriti na licu mesta.

 V obstoječi strojnici sta izvedeni dve obtočni črpalki Elektrokovina tip VC 100-200/4 (Q=130 m3/h, H=8m), kateri črpata bazensko vodo iz bazenov v peščeni filter. Preko peščenega filtra gre voda do X-kosa ter v kompenzacijski bazen. Ena veja od X-kosa gre tudi skozi izmenjevalec toplote, na katerega je vezan razvod termalne vode temperature cca. 40-42°C. Od izmenjevalca je razvod speljan v kompenzacijski bazen.  Iz kompenzacijskega bazena je bazenska voda speljana preko treh cevi v vse obravnavane bazene. 

Voda, katera steče v prelivni žleb, se odvaja v kanalizacijo. Kompenzacijski bazen se dopolnjuje preko priključka hladne vode DN200 (vodomer DN150), kateri se regulira ročno po potrebi. Posebej je izveden vodomer za potrebe kloriranja bazenske vode. 

Izpust bazenske vode iz peščenega filtra in kompenzacijskega bazena je izveden preko dveh izpustov in sicer iz filtra dimenzije DN200 ter iz kompenzacijskega bazena DN65. Vsa voda gre v kanalizacijo.

Vsak teden se izvede tudi pranje filtra, katero se v redkih primerih (v primeru lepšega vremena za daljše obdobje in posledično večjega števila kopalcev) izvede 2 krat na teden. V tem primeru se najprej izklopita črpalki. Zgornja ventila dovoda bazenske vode se zapreta, odpre pa se spodnji ventil. Nato sledi ponoven vklop črpalk na maksimalno moč. Dovod skozi spodnji priključek dvigne umazanijo na zgornji nivo peščenega filtra, kjer le-ta steče preko preliva, ki je namenjen samo za pranje, v kanalizacijo. 

Nivo vode v kompenzacijskem bazenu se prilagaja (dopolni z hladno vodo) v skladu z trenutnim stanjem oz. večjim številom kopalcev. 

Bazenska voda iz bazenov se dovaja s pomočjo črpalk, vsi drugi razvodi pa so izvedeni gravitacijsko oz. brez pomoči črpalk.

Vsi parametri bazenskega sistema so podani v slikovnih prilogah načrta obstoječe bazenske tehnike.

